《葛雄女子舞剑歌》
元代·仇远

葛家女儿十四五，不向深闺学针缕。
遍身绣出蛟螭文，赤手交持太阿舞。
红罗帕兮锦缠头，口吐长安游侠语。
侧身捷如飞鸟轻，瞋目勇如独鹘举。
云窗雾阁岂无情，终欠娇娆太粗武。
黄堂张燕灯烛光，两耳喧喧厌歌鼓。
人言葛氏善舞剑，曾向梨园奉尊俎。
短衣结束当筵呈，壮士增雄懦夫沮。
我怜健妇胜丈夫，却欲骄兵如处女。
安得成军如娘子，直气端能捷秦楚。
只愁逢著裴将军，公孙大娘汗成雨。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。